**HIRDETMÉNY**

Értesítjük a Tisztelt Szülőket, hogy a 2021/2022-es nevelési évre Zalakaros Város Önkormányzat Képviselőtestülete feladat-és hatáskörében eljárva Zalakaros Város Polgármestere meghatározta az óvodai és bölcsődei beiratkozás időpontjait.

**A koronavírus kapcsán kialakult helyzetre való tekintettel, a járvány megelőzése, a járvány továbbterjedésének megakadályozása érdekében a beiratkozás az alábbi speciális szabályok szerint történik:**

A beíratáshoz szükséges óvodai és bölcsődei nyomtatványok (jelentkezési lap – óvoda, igényfelmérő lap - bölcsőde), letölthetők az önkormányzat és az intézmény honlapjáról, valamint személyesen elvihető az óvoda bejáratánál kihelyezett dobozból.

A jelentkezési illetve igényfelmérő lapot elektronikus úton az ovoda@zalakaros.hu email címre szíveskedjenek eljuttatni **2021. április 28-án 17 óráig.**

Akinek nincs lehetősége a jelentkezés elektronikus úton való benyújtására, az a 06/30/693-2639-es telefonszámon **2021. április 27-28-án előre egyeztetett időpontban**, személyesen is behozhatja.

Az óvodába be kell íratni azokat a gyermekeket, akik 2021. augusztus 31-ig betöltik

legalább a 3. életévüket, és óvodai jogviszonnyal még nem rendelkeznek.

Az a szülő vagy törvényes képviselő, aki a szülői felügyelete vagy gyámsága alatt álló óvodai nevelésben való részvételre kötelezett gyermekét kellő időben az óvodába nem íratja be, a szabálysértésekről, a szabálysértési eljárásról és a szabálysértési nyilvántartási rendszerről szóló

2012. évi II. törvény 247. §. (1) bekezdés a) pontja alapján szabálysértést követ el.

A szülő kérheti gyermeke óvodai nevelés alóli felmentését 2021. május 25. napjáig abban az esetben, ha ezt a gyermek sajátos helyzete, családi körülményei indokolják. A gyermek jogos érdekét szem előtt tartva, annak az évnek az augusztus 31. napjáig, melyben a gyermek a negyedik életévét betölti, a megyei kormányhivatal általános illetékességgel eljáró járási hivatala felmentheti az óvodai foglalkozáson való részvétel alól a gyermeket a szülő kérelme alapján.

Az óvodai nevelésben való részvételre kötelezett gyermek szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének

utolsó határnapját (2021. május 20.) követő tizenöt napon belül írásban értesíteni az Oktatási Hivatalt.

Kérjük a Tisztelt Szülőket, hogy az év közbeni felvételi igényeket (azokra a gyermekekre vonatkozik, akik

2021. augusztus 31-e után töltik be a 3. életévüket, vagyis előfelvételis jelentkezők)

is a fenti időpontban szíveskedjenek jelezni az óvodában.

A Zalakarosi Óvoda sajátos nevelési igényű gyermekek óvodai nevelését is ellátó intézmény.

**A Zalakaros Város Önkormányzata által fenntartott óvodába történő elhelyezésre:**

 **- Zalakaros város,**

 **- Zalamerenye község,**

 **- Balatonmagyaród község közigazgatási területén állandó lakhellyel vagy tartózkodási hellyel rendelkező (életvitelszerűen ott élő \*) szülők gyermekeinek van lehetősége.**

**A jelentkezéskor szükséges okiratok:**

- a gyermek személyazonosítására alkalmas, a gyermek nevére kiállított személyi azonosító (születési anyakönyvi kivonat vagy személyi igazolvány),

- a gyermek lakcímét igazoló hatósági igazolvány (lakcímkártya),

- a szülő személyi azonosító és lakcímet igazoló hatósági igazolványa (személyi igazolvány és lakcímkártya).

Amennyiben a jelentkezés elektronikus úton történik, abban az esetben a fenti okiratok benyújtására a nevelési év megkezdésekor kerül sor.

Az óvodai felvétel tárgyában hozott döntés közlésének határnapja legkésőbb a beiratkozásra kiírt

 utolsó határnapot (2021. április 28.) követő huszonegyedik munkanap.

Az óvodavezető írásbeli döntése ellen a szülői felügyeleti jogot gyakorló szülő a közléstől számított

tizenöt napon belül illetékmentes fellebbezési kérelmet nyújthat be a jegyzőhöz címezve az óvoda vezetőjénél.

A fenntartó jár el, és hoz másodfokú döntést.

Zalakaros Város Polgármestere

\* életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel. Amennyiben ez nem teljesül, vagy azok ellenére bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy az óvodavezető, illetve a (2) bekezdés szerinti esetben az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy az életvitelszerű körzetben lakás tényét akként igazolja, hogy a felszólítás kézhez vételétől számított 15 napon belül bemutatja a területileg illetékes védőnőtől származó, a védőnői ellátás igénybevételét igazoló nyilatkozatot.